Sisällysluettelo

1. Johdanto

2. Toiminnallinen asiayhteys

3. Tilinpäätöstiedot

4. ESIR-takuurahaston hallinnointi vuonna 2015

5. Arvio tavoitesumman riittävyydestä ja ESIR-takuurahaston varojen määrästä

1.Johdanto

Tämän kertomuksen oikeusperustana on 25. kesäkuuta 2015 annettu Euroopan parlamentin ja neuvoston asetus (EU) 2015/1017, joka koskee Euroopan strategisten investointien rahastoa, Euroopan investointineuvontakeskusta ja Euroopan investointihankeportaalia sekä asetusten (EU) N:o 1291/2013 ja (EU) N:o 1316/2013 muuttamista, jäljempänä ’ESIR-asetus’. Euroopan komissio ja Euroopan investointipankki, jäljempänä ’EIP’, allekirjoittivat 22. heinäkuuta 2015 sopimuksen Euroopan strategisten investointien rahaston, jäljempänä ’ESIR-rahasto’, hallinnoinnista ja EU:n takauksen myöntämisestä, jäljempänä ’ESIR-sopimus’.

ESIR-asetuksen 16 artiklan 6 kohdan mukaan komissio toimittaa viimeistään kunkin vuoden toukokuun 31. päivänä Euroopan parlamentille, neuvostolle ja Euroopan tilintarkastustuomioistuimelle vuosikertomuksen, joka koskee ESIR-takuurahaston hoitamista edellisenä kalenterivuonna ja johon sisältyy arvio tavoitesumman riittävyydestä sekä takuurahaston varojen määrästä ja sen lisärahoitustarpeesta. Vuosikertomuksessa on esitettävä ESIR-takuurahaston rahoitusasema edellisen kalenterivuoden lopussa, pääoman liikkeet edellisenä kalenterivuonna sekä merkittävät transaktiot ja kaikki asiaankuuluvat tilinpäätöstiedot. Kertomuksessa on lisäksi annettava tiedot ESIR-takuurahaston varainhoidosta, tuloksista ja riskistä edellisen kalenterivuoden lopussa.

Lisäksi ESIR-asetuksen 16 artiklan 2 kohdan mukaan EIP laatii tarvittaessa yhteistyössä Euroopan investointirahaston, jäljempänä ’EIR’, kanssa vuosittain Euroopan parlamentille ja neuvostolle erillisen kertomuksen ESIR-asetuksen soveltamisalaan kuuluvista rahoitus- ja investointitoimistaan, jäljempänä ’ESIR-toimet’. Tämä kertomus on julkistettava. EIP ei ole vielä hyväksynyt vuosikertomusta vuodelta 2015.

2.Toiminnallinen asiayhteys

EU:n takaus koskee EIP:n allekirjoittamia infrastruktuuri- ja innovointi-ikkunaan kuuluvia rahoitus- ja investointitoimia sekä EIR:n allekirjoittamia pk-yritysikkunaan kuuluvia rahoitus- ja investointitoimia. Nämä toimet katetaan osittain EU:n takauksella ja osittain EIP-ryhmä toteuttaa ne omalla riskillään.

Vuonna 2015 allekirjoitetut ESIR-toimet olivat yhteensä 3 miljardia euroa ja kattoivat 19 jäsenvaltiota. Tästä summasta 1,2 miljardia euroa oli EIP:n allekirjoittamia toimia (10 toimea) ja 1,8 miljardia euroa EIR:n allekirjoittamia toimia (83 toimea). EU:n takaus kattoi vuoden 2015 lopussa 1 553 miljoonaa euroa näistä allekirjoitetuista toimista (EIP:n toimien osuus tästä summasta oli 1 155 miljoonaa ja EIR:n toimien osuus 398 miljoonaa euroa). Tuensaajille suoritettujen maksujen osalta EU:n takauksella katettu jäljellä oleva riski oli noin 202 miljoonaa euroa.

EIP ja EIR ovat vastuussa yksittäisiin toimiin liittyvien riskien arvioinnista ja seurannasta. Ne raportoivat näistä riskeistä ESIR-asetuksen 16 artiklan 3 kohdan mukaisesti komissiolle ja Euroopan tilintarkastustuomioistuimelle maaliskuussa 2016. Komissio arvioi tämän raportoinnin perusteella uudelleen tavoitesumman riittävyyttä ja ESIR-takuurahaston varojen määrää.

EIP:n Euroopan parlamentille ja neuvostolle antaman vuosikertomuksen on ESIR-asetuksen 16 artiklan 2 kohdan mukaan sisällettävä tiedot ESIR-rahaston puitteissa toteutettujen rahoitus- ja investointitoimien kokonaisriskistä sekä tapauksista, joissa takaukseen on vedottu.

ESIR-asetuksen 12 artiklan mukaan ESIR-takuurahasto muodostaa likviditeettipuskurin, josta suoritetaan maksuja EIP:lle silloin kun EU:n takaukseen vedotaan. Takaukseen perustuvat maksut suoritetaan EU:n ja EIP:n välisen ESIR-sopimuksen mukaan ESIR-takuurahastosta, jos maksun määrä ylittää EIP:n käytettävissä ESIR-tilillä olevien varojen määrän. EIP:n hallinnoima ESIR-tili on avattu ESIR-takauksella katetuista toimista ja takaisinperityistä määristä saatavien EU:n tulojen keruuta sekä EU:n takaukseen perustuvien maksujen suorittamista varten. Maksut suoritetaan tilin saldon sallimissa rajoissa.

ESIR-takuurahastoa rahoitetaan asteittain sen mukaan miten EU:n takauksella katetut vastuut kasvavat.